ልዕልት ሳራ ግዛው መስፍኒተ ሐረር (1921-2011)
በመጨረሻው የኢትዮጵያ ንጉሠ ነገሥት መንግሥት በቀዳማዊ ኃይለ ሥላሴ ዘመን (1923-1967) ከነበሩት ልዕልታት አንዷ ናቸው፡፡ ልዕልት ሳራ ግዛው፡፡ መስፍኒተ ሐረር የቀዳማዊ ኃይለ ሥላሴ ሁለተኛ ወንድ ልጅ የልዑል መኰንን መስፍነ ሐረር ባለቤት፣ የንጉሠ ነገሥቱ ባለቤት እቴጌ መነን ዕረፍትን ተከትሎ አፄ ኃይለ ሥላሴ ወደ ባሕር ማዶ ሲጓዙ ከልዑካን አንዷ ነበሩ፡፡ ዘውዳዊው ሥርዓትን ባስወገደው አብዮት በ1967 ዓ.ም. ለ15 ዓመታት ያህል ለእስር ከተዳረጉት ንጉሣዊ ቤተሰብ ልዕልት ሳራ አንዷ ነበሩ፡፡ ታኅሳስ 23 ቀን 1921 ዓ.ም. የተወለዱት ልዕልት ሳራ በኤደንበርግ የሮያል ነርስ ትምህርት ቤት ትምህርታቸውን ማጠናቀቃቸው ገጸ ታሪካቸው ያስረዳል፡፡ ከልዑል መኰንን ጋር በ1938 ዓ.ም. የካቲት 23 ቀን በመንበረ ልዑል ቅዱስ ማርቆስ ቤተ ክርስቲያን በሥርዓተ ተክሊል የተጋቡት ልዕልት ሳራ፣ አምስት ወንዶች ልዑላንን ወሰንሰገድ መኰንን፣ ሚካኤል መኰንን፣ ተፈሪ መኰንን፣ በዕደ ማርያም መኰንን እና ነፍስ ኄር ዳዊት መኰንን (መኰንን መኰንን ተብለውም ይታወቃሉ) ወልደዋል፡፡ ለአገራዊ አገልግሎታቸው የንጉሠ ነገሥቱን ልዩ ልዩ ኒሻኖችና ሜዳዮች ያገኙ ሲሆን ከባህር ማዶም የጀርመን፣ የኔዘርላንድስ፣ የስዊድን፣ የግሪክና የኦስትሪያ መንግሥታትም ኒሻንና ሜዳዮችን ተቀዳጅተዋል፡፡ ልዕልት ሳራ ግዛው መስፍኒተ ሐረር ባደረባቸው ሕመም ምክንያት የካቲት 9 ቀን 2011 ዓ.ም. በ90 ዓመታቸው አርፈው፣ ሥርዓተ ቀብራቸው የካቲት 12 ቀን በመንበረ ጸባዖት ቅድስት ሥላሴ ካቴድራል በተለይ ለንጉሣዊ ቤተሰብ በተዘጋጀው መካነ መቃብር ተፈጽሟል፡፡